ДО ОБЩИНСКИ СЪВЕТ
ГР. БУРГАС 

Д О К Л А Д Н А  З А П И С К А
от  ЙОРДАНКА АНАНИЕВА – Зам.-кмет на Община Бургас, изпълняваща функциите на кмет, съобразно 

Заповед  за заместване №1165/10.05.14г.
Относно: Одобряване на нова  структура на общинската администрация и промяна в нейната численост в рамките на одобрената обща численост на персонала
УВАЖАЕМИ ОБЩИНСКИ СЪВЕТНИЦИ,
Съобразно разпоредбата на чл.21, ал.1, т.2 от ЗМСМА, в компетенциите на Общинския съвет е да одобри структурата на общинската администрация и общата численост на лицата, работещи в нея, по предложение на кмета на общината.

Сегашната структура на администрацията е одобрена с решение по т.6, Протокол № 7  от 21.02 и 23.02.2012 год., изменена частично с решение по т. 45, Протокол  № 25  от 25.06.2013 год. и решение по т. 26 от Протокол № 26 от 23.07.2013 год. на Общински съвет – Бургас.

Община Бургас изпълнява проект, финансиран по Оперативна програма „Административен капацитет 2007 – 2013г.“, приоритетна ос І „Добро управление“, подприоритет 1.1. „Ефективна структура на държавната администрация“, бюджетна линия BG051РО002/12/1.1-04  с наименование „Повишаване ефективността и оптимизация на структурата на общинска администрация Бургас“ и е сключен договор №: 12-11-11/ 22.11.2012 год. Дейностите по проекта включват извършването на функционален анализ, предложение за оптимизиране на структурата на администрацията, както и разработване на нов устройствен правилник.

Целта на предложения проект на нова структура е да осигури съответствие на структурните звена в администрацията с функционалните задължения и отговорности на работещите в тях, да подобри тяхната координация с оглед повишаване на ефективността й, както и да се приложат на практика изискванията на  чл.5, ал.2 и 3 от Закона за администрацията /ЗА/, според които общата администрация подпомага осъществяването на правомощията на органа на държавна власт като ръководител на съответната администрация, създава условия за осъществяване на дейността на специализираната администрация и извършва техническите дейности по административното обслужване, а специализираната администрация подпомага осъществяването на правомощията на органа на държавна власт, свързани с неговата компетентност.


Предлаганите промени се състоят в следното:

Териториалните дирекции „Приморие“, „Зора“, „Изгрев“, „Възраждане“, „Освобождение“ и „Долно Езерово“ са създадени в края на 1999г., след влизане в сила на Закона за администрацията, предвиждащ администрацията да е организирана в дирекции, като се закриха съществуващите до тогава РУАТОН-и. От друга страна, град Бургас не е от категорията градове с районно деление, поради което понятието териториална дирекция не е удачно. Затова предлагам да се променят наименованията им, както следва: Дирекция „Център за административни услуги Приморие“, Дирекция „Център за административни услуги Зора“, Дирекция „Център за административни услуги Изгрев“, Дирекция „Център за административни услуги Възраждане“, Дирекция „Център за административни услуги „Освобождение“, Дирекция „Център за административни услуги Долно Езерово“.

В Дирекция „Административно обслужване“ съществуват два отдела „ГРАО“ и „Канцелария“, а за подпомагане работата на Общинския съвет към отдел „Канцелария“ е обособен сектор „Обслужване на Общинския съвет“. Независимо, че част от работата на отдел „ГРАО“ може да се квалифицира като услуга, дейността  на работещите се базира изцяло на делегация на специални правомощия от кмета на общината, предвидени в нарочен нормативен акт – Закон за гражданската регистрация. Ето защо правилното място на това звено е в специализираната администрация, поради което предлагам създаването на нова дирекция „Гражданска регистрация на населението“. 
          При това положение предлагам звеното, което подпомага и осигурява работата на общинския съвет да се трансформира  в отдел „Обслужване на Общинския съвет“. По този начин в дирекция „Административно обслужване“ ще съществуват два отдела „Канцелария“ и „Обслужване на Общинския съвет“.

В администрацията функционира и отдел „Обществени поръчки и концесии“, включен в дирекция „Управление на общинската собственост“. Провеждането на обществените поръчки функционално не е свързано с управлението на общинската собственост, към която обаче правилно следва да останат концесиите, като следва да се създаде нова дирекция „Обществени поръчки“, предвид особената важност на обществените отношения, свързани със законосъобразното усвояване на публичен финансов ресурс.
           В дирекция „Управление на общинската собственост“ остават двата отдела „Общинска собственост“ и „Общински жилища“.

Не се предвиждат промени в съществуващите дирекции „Европейски политики и програми“ и „Околна среда“ и в съществуващите към тях отдели, съответно „Инвестиционни проекти“ и „Териториално сътрудничество“ и „Екологични политики и програми“ и „Контрол и административно наказателна дейност по опазване на околната среда“.
Община Бургас развива изключително мащабна социална дейност. Това налага да се извършат промени в съществуващата дирекция „Здравеопазване, социални дейности, превенции и спорт“, в която функционират отдели „Здравеопазване и превенции“ и „Спорт“, като наименованието на дирекцията се промени на „Социални дейности, здравеопазване и спорт“ с два отдела - „Здравеопазване и социални дейности“ и  „Спорт и превенции“.
Не се предвиждат промени в дирекция „Образование и демографски въпроси“ и  дирекция „Култура и връзки с обществеността“ с двата отдела към последната – „Култура“ и „Връзки с обществеността“.

Не се налагат промени и в дирекция „Икономика и стопански дейности“ и в дирекция „Местни приходи от данъци, такси и реклама“, с трите отдела – „Обслужване на данъкоплатци“, „Отчитане на приходи“ и „Контрол и принудително събиране“.

Запазва се и отдел „Финансов контрол“, който обаче преминава на пряко подчинение на кмета на общината.

Без промени остават и: дирекция „Бюджет и финанси“, с двата отдела – „ Бюджет“ и „Финансово-счетоводни дейности“; дирекция „Вътрешен одит“, дирекция „Информационно обслужване и технологии“, дирекция „Правно-нормативно обслужване“, дирекция „Човешки ресурси“ и дирекция „Управление при кризи, обществен ред и сигурност“ с двата отдела „Общофункционален контрол“ и „Управление при кризи и отбранително-мобилизационна подготовка“.
Предвид изключително големите по обем и сложност обекти, които се изпълняват по капиталова програма, както и с оглед подобряване на работата, свързана с обслужването и администрирането на инвестиционния процес в строителството, в който са ангажирани не само общината, като инвеститор, но и много граждани и частни търговски субекти, както и за да се осигури по ефективен контрол в процеса на проектиране и строителство, се налагат промени в ресорите „Строителство“ и „Устройство на територията“.

Сега в Дирекция „Строителство“ функционират три отдела – „Строителство“, „Инвеститорски контрол“ и „Контрол на строителството и въвеждане в експлоатация“. Предлагам в дирекцията отново да има три  отдела – съществуващия „Контрол на строителството и въвеждане в експлоатация“, нов - „Озеленяване“, който ще е ангажиран с проектирането, рехабилитацията и контрола по опазване на зелената система и  отдел „Строителство“, като в последния се обособяват два сектора – „Техническа инфраструктура“ и „Капитално строителство“, които ще са отговорни за проектирането на обектите от техническата инфраструктура и контрола по разходването на публичните средства, осигурени в бюджета на община Бургас. 
Според новия Класификатор на длъжностите в администрацията, главният архитект вече е с ръководни, а не с експертни функции. За да се избегне сегашното дублиране на дейности и неяснотите относно неговите административни функции и тези на директора на дирекция „Устройство на територията“, главният архитект не трябва да е самостоятелна фигура, без подчинени организационни звена, а да е директор на дирекция „Устройство на територията“. Към настоящия момент в дирекция „Устройство на територията“ са структурирани два големи отдела – „Кадастър, регулация и устройствено планиране“ и „Озеленяване“. Предлагам в тази дирекция да функционират два други отдела. Първият е отдел „Устройствено планиране“, който ще е ангажиран с големите проекти, осъществявани по оперативните програми на Европейския съюз, както и тези, които се реализират от големи инвеститори, концесионери и др. Вторият отдел предлагам да е с наименование „Кадастър и регулация“, който ще е ангажиран с инвестиционните инициативи, които не са така мащабни и не са определящи за развитието на общината, но пък са от особена важност за  отделните граждани и фирми. Досега с това се занимаваха т.н. „районни архитекти“, чиито длъжности са на главни експерти и съобразно длъжностни характеристики и делегация на правомощия от главния архитект по реда на Закона за устройството на територията имаха разпределена териториална компетентност в цялата община. Предлагам, в новия отдел „Кадастър и регулация“ да се обособят два сектора – „Зона Център-Юг“, който ще обезпечава територията, включена в обхвата на дирекция „Център за административни услуги Приморие“, дирекция „Център за административни услуги Зора“ и дирекция „Център за административни услуги Възраждане“. Вторият сектор е „Зона Север“ и обезпечава обхвата на дирекция „Център за административни услуги Изгрев“, дирекция „Център за административни услуги „Освобождение“, дирекция „Център за административни услуги Долно Езерово“, както и на съставните селища на общината.

При тази структура общинската администрация ще е организирана в 13 дирекции  и 5 отдела – обща администрация и 12 дирекции и 20 отдела– специализирана администрация.
Запазва се броят на заместник-кметовете и техните ресори, както следва: „Финанси, бюджет и икономика“, „Устройство на територията и строителство“,  „Култура и образование“, „Здравеопазване, социални дейности и спорт“, „Европейски политики и околна среда“.
Общата численост на работещите в община Бургас е одобрена с решение по т. 2, Протокол № 33  от 13.02.2014 год. Одобрената обща численост на дейност 122 - Общинска администрация е в размер на 436 щатни бройки, от тях делегирани от държавата дейност - 249 и 187 – местна отговорност. Одобрената численост в бюджетните дейности „Образование“ и „Култура, почивно дело и религиозни дейности“, които подпомагат работата на общинската администрация е в размер съответно 7 щатни бройки  и 20 щатни бройки.
За да се обезпечи нормалното функциониране на предлаганата структура е необходимо да бъдат прехвърлени 3 щатни бройки от дейност „Образование“ и 2 щатни бройки от дейност „Култура, почивно дело и религиозни дейности“ в дейност 122 – Общинска администрация, като се запазва одобрената обща численост и фонд „Работна заплата“.
Предвид изложеното и на основание чл.21, ал.1, т.2 от ЗМСМА, предлагам Общински съвет – Бургас да вземе следните 

Р Е Ш Е Н И Я
ОДОБРЯВА предложената от Кмета на Община Бургас структура на администрацията, която е организирана в 13 дирекции  и 5 отдела – обща администрация и 12 дирекции и 20 отдела – специализирана администрация и съобразно графичната  част, представляваща неразделна част от това решение.
ОДОБРЯВА обща численост на общинската администрация в размер на 441 щатни бройки, в т.ч. 249 като делегирана от държавата дейност и 192  местна отговорност.
НАМАЛЯВА числеността на местна дейност „Образование“, считано от 01.07.2014 година с 3 щатни бройки и фонд „Работна заплата“ с 17 000лв, както  и полагащите се социални и здравни осигуровки на тази сума.

НАМАЛЯВА числеността на местна дейност „Култура, почивно дело и религиозни дейности“, считано от 01.07.2014 година с 2 щатни бройки и фонд „Работна заплата“ с 8 000 лв, както и полагащите се социални и здравни осигуровки на тази сума.

УВЕЛИЧАВА фонд „Работна заплата“ за дейност 122 – Общинска администрация местна отговорност с 25 000 лв, както и полагащите се социални и здравни осигуровки на тази сума.
ЙОРДАНКА АНАНИЕВА
За Кмет на Община Бургас

